Document ID: /roh_data/filtered/fineweb-2-filterrobots_roh.jsonl.gz/9842

La visita en Val Müstair fa il president da la Confederaziun Guy Parmelin gia venderdi, ils 30 da fanadur. Sco la PPS dal Grischun scriva, è previs ina spassegiada la saira e silsuenter in pled festiv sin il Plaz Grond. Gia l'onn passà aveva Parmelin visità il Grischun e prendì part al brunch da la fundaziun Plankis a Cuira.
Insumma fa il president da la Confederaziun viadi en plirs lieus en Svizra enturn il prim d'avust.
Il sulet cusseglier federal che na tegn nagin pled durant la festa naziunala è Ueli Maurer. Il minister da l'exteriur Ignazio Cassis na tegna era nagin pled en Svizra, mabain en l'ambassada svizra a Bangkok en Tailanda.
Festivitads en l'entir Grischun
Tar las festas per il prim d'avust sa mussan grondas differenzas: Tgi ha envidà persunas prominentas e tgi fa plitost ina festa pli pitschna – era causa corona. Quai mussa ina retschertga che RTR ha fatg tar las vischnancas grischunas.
San Murezzan per exempel ha envidà l'anteriur chancelier tudestg Gerhard Schröder, la moderatura Eva Wannenmacher e l'actur Walter Andreas Müller. A Samignun tegna l'anteriur president tudestg Christian Wulff il pled festiv. Dentant era la prominenza politica sa preschenta a la festa naziunala, per exempel cun pleds da Hans Stöckli (Bever), Jon Pult (Churwalden), Anna Giacometti (Guarda e Samedan), Magdalena Martullo Blocher (Spleia), Jon Domenic Parolini (Scuol) ubain Peter Peyer (Zernez).